SKRIFTLIG FORESPØRGSEL P-3644/00

af Jonas Sjöstedt (GUE/NGL) til Kommissionen

(17. november 2000)

Om: EU's ansvar for færgetrafikken

Efter at EU traf beslutning om at afskaffe taxfree salg, er færgetrafikken mellem Umeå (Sverige) og Vaasa (Finland) blevet urentabel, og rederiet har derfor nu besluttet at afvikle den. Afviklingen er en direkte følge af EU's beslutning om taxfree salg, som rammer hele regionen på flere måder. Miljøet forringes, idet vigtig trafik tvinges til at følge en omvej på flere hundrede km. Samarbejdet mellem de berørte regioner i Finland og Sverige hæmmes. Mange, som i ugens løb pendler mellem de to lande, kan nu ikke længere gøre det til en rimelig pris. Turismen og flere andre erhverv risikerer at blive ramt hårdt.

Spørgsmålet er nu, hvor stort et ansvar EU er rede til at påtage sig for følgerne af sin politik. Hvordan vil EU, ikke mindst økonomisk, bidrage til, at færgetrafikken kan fortsætte? Hvorfor har færgetrafikken i den sydlige del af Østersøen fået tilladelse til at fortsætte med taxfree salg, medens dette er blevet forbudt mellem Umeå og Vaasa? Hvorledes kan denne beslutning forenes med EU's regler om konkurrence på lige vilkår?

Svar afgivet på Kommissionens vegne af Frederik Bolkestein

(15. december 2000)

Kommissionen har altid erkendt, at den beslutning om at afskaffe det afgiftsfrie salg til rejsende inden for Fællesskabet, der er truffet af Rådet med enstemmighed, kan have negative virkninger for Kvarken-regionen, idet den øver indflydelse på færgetrafikken mellem Västerbotten i Sverige og Österbotten i Finland(1). Den påtog sig derfor at fastlægge måder, hvorpå medlemsstaterne kunne løse sådanne problemer. Resultatet var et af Kommissionen udarbejdet dokument, som indeholdt en beskrivelse af de forskellige fællesskabsinstrumenter, som medlemsstaterne kan anvende for at klare eventuelle følger af afskaffelsen af det afgiftsfrie salg(2). Anvendelsen af sådanne instrumenter afhænger imidlertid af de pågældende medlemsstater. De nationale eller regionale myndigheder må vurdere vanskelighederne og slå fast, hvilke foranstaltninger der kan være egnede til at overvinde dem.

Det skal bemærkes, at hvis en færge sejler til eller kommer fra et tredjeland, kan det afgiftsfrie salg fortsætte uanset Rådets beslutning om at afskaffe dette salg inden for Fællesskabet. Dette gælder også, hvis færgen gør ophold uden for Fællesskabets afgiftsområde(3). Det er imidlertid en betingelse for at kunne opretholde de afgiftsfrie aktiviteter, at opholdet ikke er af rent symbolsk karakter, og at passageren virkelig har mulighed for at gøre indkøb på land.

Når det har været muligt at fortsætte det afgiftsfrie salg i Østersøens sydlige del, skyldes dette dels den geografiske beliggenhed, idet en række Østersølande ligger tæt på, dels Ålandsøernes særlige status, idet de anses for at ligge uden for Fællesskabets afgiftsområde. Denne status blev indrømmet under tiltrædelsesforhandlingerne på begæring af Finland.

Med hensyn til støtten til Kvarken-området som helhed, omfatter Fællesskabets regionalpolitik dets Interreg-initiativ, der har til formål at anspore til grænseoverskridende samarbejde overalt i Fællesskabet. For perioden 2000-2006 har Finland og Sverige i samarbejde med Norge under dette initiativ fremsat et forslag til program for området Kvarken-Mittskandia, der i øjeblikket behandles af Kommissionen. Forslaget

omfatter foranstaltninger til undersøgelse af infrastrukturen og kommunikationslinjerne gennem Kvarken og mellem Sverige og Norge. Forslaget vil antagelig blive godkendt i de kommende uger, således at det gøres muligt at fremlægge projekter under programmet i begyndelsen af næste år.

(1) Meddelelse fra Kommissionen til Rådet om de beskæftigelsesmæssige aspekter af afgørelsen om at afskaffe det afgiftsfrie salg for rejsende inden for EU, EFT C 66 af 9.3.1999.

(2) Arbejdsdokument fra Kommissionens tjenestegrene om de fællesskabsinstrumenter, medlemsstaterne kan anvende for at klare eventuelle følger af ophævelsen af det afgiftsfrie salg i EU den 1. juli 1999 (SEK(1998) 1994).

(3) Meddelelse fra Kommissionen om de moms- og punktafgiftsregler, der fra den 1. juli 1999 skal anvendes ved salg af varer til rejsende om bord på færger og fly eller i lufthavne inden for Den Europæiske Union, EFT C 99 af 10.4.1999.